Ramptoestand Dinsdag opgehef(Argieffoto: Thobile Mathonsi/ANA) Die einde van die nasionale ramptoestand is in sig. Minister Nkosazana Dlamini-Zuma het in ŉ skrywe aan Solidariteit haar vaste voorneme bevestig dat die ramptoestand Dinsdag opgehef sal word. Die Pretoriase hooggeregshof sou Dinsdag Solidariteit se dringende aansoek oor die beëindiging van die ramptoestand aanhoor. Sou die minister nie by haar woord hou nie, sal dit wel Woensdag aangehoor word. Solidariteit en die regering se ooreenkoms volg ná korrespondensie en verskeie gesprekke tussen hulle onderskeie regspanne die afgelope week. “Die ramptoestand is irrasioneel en onregmatig,” sê dr. Dirk Hermann, bestuurshoof van Solidariteit. “Die regering het dit besef en wou die hofsaak teen elke prys vermy. Dit is ŉ groot deurbraak vir gewone Suid-Afrikaners. Die vreemde bevelsraad kan nou vervang word met parlementêre oorsig, soos dit hoort. “Ná meer as twee jaar se abnormale regering en geweldige onsekerheid beweeg ons uiteindelik verby leë beloftes en flou verskonings. Die einde van die ramptoestand is in sig, of dit nou ingevolge ons ooreenkoms met die minister geskied of deur hofaksie die volgende dag. Ons gaan nie langer op die regering wag nie.” Solidariteit het ook aangekondig dat hy die irrasionaliteit van die nuwe voorgestelde gesondheidsregulasies gaan uitdaag. “Ons sal volledige insette gee, maar as die regering met die regulasies voortgaan, sal ons die regulasies in die hof toets. Die opheffing van die ramptoestand was ŉ reusestap, maar ons kan nie toelaat dat sekere elemente van die ramptoestand in gesondheidsregulasies voortgesit word nie. Die regering se magte in ramptoestande kan nie permanente mag word nie.”